Στάχυς

Ο Απόστολος Στάχυς († 54), σύμφωνα με την παράδοση της Ανατολικής Ορθόδοξης Εκκλησίας, χειροτονήθηκε ως πρώτος Επίσκοπος της πόλεως του Βυζαντίου, από τον Απόστολο Ανδρέα, το 38. Διατήρησε τον τίτλο αυτόν έως το 54, οπότε και εκοιμήθη.

Δεν είναι επιβεβαιωμένο ότι πρόκειται για αυτόν τον Στάχυ, στον οποίο απευθύνει χαιρετισμούς ο Απόστολος Παύλος αποκαλώντας τον «αγαπητό μου» (Προς Ρωμαίους ιστ΄ 9). Καθώς βρισκόταν σε στενή σχέση με τον Παύλο στα ανατολικά της Ρωμαϊκής αυτοκρατορίας, προφανώς είχε μεταναστεύσει στη Ρώμη. 

Σύμφωνα με παραδόσεις του 6ου-7ου αιώνα και έπειταJoachim Schäfer: Stachys (Stakhias, Eustachius). Στο: Ökumenisches Heiligenlexikon, ανακτήθηκε την 1η Φεβρουαρίου 2016, ήταν ένας εκ των εβδομήντα Αποστόλων του Ιησού. Θεωρείται ότι κατέστη επίσκοπος Βυζαντίου το 38 από τον Απόστολο Ανδρέα, που διέμεινε δύο χρόνια στην Αργυρούπολη, περιοχή η οποία βρισκόταν κοντά στο σημερινό Φουντουκλί του Μπέγιογλου. Επισκόπευσε ο Στάχυς στο Βυζάντιο επί δεκαέξι έτη, μέχρι του θανάτου του το 54. Το σώμα του ετάφη στον πρώτο επισκοπικό ναό της Αργυρούπολης, «εν τω υπογείω σπηλαίω, ένθα ο Απόστολος Ανδρέας το θυσιαστήριον ήδρασεν», όπως λέει ο ιστορικός Δωρόθεος.

Τη μνήμη του τόσο η ανατολική Ορθόδοξη Εκκλησία όσο και η δυτική Ρωμαιοκαθολική Εκκλησία γιορτάζουν στις 31 Οκτωβρίου. Ο κανόνας που ψάλλεται για το Στάχυ και τους Αποστόλους Αμπλία, Απελλή, Ουρβανό, Αριστόβουλο και Νάρκισσο, που συνεορτάζουν με αυτόν, επιγράφεται στα Μηναία «ποίημα Ιωσήφ», πιθανώς του Αρχιεπισκόπου Θεσσαλονίκης.

Παραπομπές

Πηγές
 The Anchor Bible Dictionary, 1992, Doubleday, τόμ. 6.
 Βλάσιος Φειδάς, Εκκλησιαστική Ιστορία, 2002, Εκδόσεις «Διήγηση», τόμ. 1.
 Κ.Μ. Κούμα,Ιστορίαι των ανθρώπινων πράξεων, από των αρχαιοτάτων χρόνων έως των ημερών μας, τόμος Ε΄, Βιέννη 1830.



Κατηγορία:Πατριάρχες Κωνσταντινουπόλεως
Στάχυς
Στάχυς
Στάχυς
Κατηγορία:Επίσκοποι του 1ου αιώνα